જાણે શાઈનાના જીવનમાં હરીકેન આવ્યું. મનોમન વિચારી રહી હતી. જેને આટલો અઢળક પ્રેમ કર્યો અને જે મિત્ર પર આટલો બધો વિશ્વાસ કર્યો એમણે આ હદે શ્વાસ છીનવવાની કોશિષ કરી. મોડર્ન શાઈના ધરાશાયી થઇ ને પરંપરાગત પત્ની તરીકે પ્રગટ થઇ ગઇ. ઓરીજીનલ સેલ્ફ બહાર આવી ગયો. આધુનિકતાનો આંચળો સચ્ચાઇની આગમાં ખાખ થઇ ગયો. કારણ એટલું જ કે શાઈનાની મોર્ડનીટી દેખાડા પુરતી હતી. અને પછી એ દેખાદેખીની એને એટલી બધી આદત પડી ગઇ હતી કે પોતે જ ઓરીજીનલ ‘સ્વ’થી દૂર થઇ ગઇ. પોતે પોતાના જ મહોરામાં ગુંગળાઇ ગઇ હતી. પોતાની આધુનિક અને સ્ટ્રોંગ ઇમેજમાં સ્વ-કેદ થયેલી શાઈના પોતાના ફલેટની સીડી સડસડાટ ઉતરતી હતી ત્યારે આ આધુનિકતાની ખોખલી ઇમેજ પણ સાથે સાથે ઉતરી રહી હતી. પોતે જ ધારણ કરેલા મજબૂતાઇ અને મોર્ડનીટીના કરેલા મહોરાને ચીરીને ઓરીજીનલ લાગણીશીલ સંસ્કારપ્રધાન ચહેરો ડોકીયા કરી રહ્યો હતો.